



Potrivit calculelor HotNews.ro, mandatele în Guvernele din statele membre UE se întind pe o perioadă cuprinsă între 3,5 ani și 9 ani. În zile, asta înseamnă între 1.500 și ceva peste 3.200 de zile. Asta înseamnă o medie de 2.300 de zile/mandat. În România, aceeași medie e mult mai scăzută- 460 de zile.







Noi ne schimbăm miniștrii după cum bate vântul politic, nu ca urmare a unor criterii obiective, legate de eficiență sau de alte criterii transparente.

La Educație, unul dintre cele mai sensibile ministere, Guvernul Dăncilă a schimbat 4 miniștri între ianuarie 2018- august 2019. I-am avut pe social-democrații Valentin Popa (29 ianuarie 2018- 27 septembrie 2018), Rovana Plumb (interimar, 2 octombrie 2018- 16 noiembrie 2018), Ecaterina Andronescu (16 noiembrie 2018- 2 august 2019) și pe Daniel Breaz (interimar, numit în 5 august 2019).





La Fonduri Europene am avut în 18 luni 3 miniștri, la Cultură și la Ministerul Tineretului câte doi miniștri șamd.







Efectele acestor schimbări le simțim zi de zi, fie că vrem să conștientizăm acest lucru. fie că ne facem că nu ne pasă.







Unul din membrii unei organizații patronale îmi povestea cum, după un an de negocieri cu unul dintre miniștri pentru aplicarea unui program, ministrul a fost schimbat peste noapte. Noul titular al portofoliului a reluat discuțiile de la zero, întârziind astfel punerea în practică a proiectului. ”Și asta se întâmplă la nivelul mai multor instituții centrale ale Statului, reprezentând doar una din frânele puse în calea dezvoltării economice”, spune omul de afaceri.





Potrivit calculelor noastre, miniștrii de Interne și cei de Finanțe au cea mai scurtă viață în România. În medie, 400 de zile, adică ceva mai mult de un an de zile. Pot ei să lase o amprentă asupra Ministerului lor? Pot, dar degeaba, că n-o bagă nimeni în seamă. Vine ministrul cel nou, cu viziunea lui cea modernă și totul e răscolit din temelii.



Mai puneți-vă și în situația unui investitor străin care ar vrea să-și mute afacerile în București peste vreo doi ani, că tot urmează Brexit și europenii se bat să atragă investițiile britanicilor pe spuza lor.



Vin aici să vadă situația de la fața locului, dar de fiecare dată discută cu alt interlocutor. Unii ar putea să spună că e normal, dar eu zic că e foarte importantă continuitatea și coerența în dialog.



La Interne, doar doi miniștri au trecut pragul celor 1.000 de zile: Ioan Rus și (dacă vi-l mai amintiți, Doru Tărăcilă).



